**Ngohe Aromatawai: Tū mai, ora mai**

**Paerewa Paetae Tikanga ā-Iwi 91762:** Te tātari i te tuakiri ā-iwi

**Aronga:** Tikanga ā-Iwi 2.5B v1

**Whiwhinga:** 4

**Te Horopaki**

Ko tāu nā mahi he whakarite kauhau mō te tuakiri o tētahi rōpū me te pānga mai o tētahi kaupapa o te wā ki te tuakiri ā-iwi o te rōpū nei.

Māu anō ngā mahi rangahau e mahi, ā, mā āu kohinga kōrero e whakatinana tō kauhau.

Ka aromatawaihia te kauhau me te pakari ki te arotake i ngā pāpātanga o te kaupapa o te wā ki te tuakiri ā-iwi.

**Hei Mahi**

Māu e whiriwhiri te momo tuakiri ā-iwi hei tūāpapa mō te mahi nei, tērā pea ko te tuakiri o tētahi rōpū e hono ana i ngā tātai heke, i runga rānei i te āhua o te noho tahi, pērā i te iwi, te hapū, te hapori o tētahi rohe, te porihanga rānei o tētahi whenua.

Māu anō tētahi kaupapa o te wā e whiriwhiri, arā, tētahi kaupapa o te wā kua pā mai ki tō whānau, tō hapū, tō iwi rānei. Tērā pea ko te whakatāonetanga, ko te hekenga, ko te pakanga, ko ngā kaupapa here o te kāwanatanga.

Tautuhia ngā momo mātāpuna hei tūhura māu. Wherawherahia ngā kōrero i ngā pukapuka, i te ipurangi, i ngā pūrongo, i ngā tatauranga, i te uiui tāngata hoki.

Ko tāu anō he āta whiriwhiri, he āta whakahoahoa i ngā rauemi tautoko i tō kauhau hei tātari i te tuakiri ā-iwi.

Tautuhia ngā tohu matua, ngā kupu, ngā whakaahua, ngā whakataukī rānei hei tāpiri.

Kia oti i a koe tō rangahau, ka tū koe ki te kauhau, ki te matapaki, ki te āta arotake i ngā kaupapa o te wā ki te tuakiri ā-iwi i rangahaua e koe.

**Taunakitanga: Tikanga ā-Iwi 91762 Tū mai, ora mai**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka tautohu i:  - ngā āhuatanga matua o te tuakiri ā-iwi  - ngā kaupapa o te wā ka panoni, ka whakaū rānei, i te tuakiri ā-iwi.  *Hei tauira:*  *Kua tū ki te kauhau hei tautohu i ngā āhuatanga matua e pā ana ki te tuakiri ā-iwi o te rōpū kua whiriwhiria.*  *Kua tautohu i ngā pānga o ngā kaupapa o te wā ki te tuakiri ā-iwi, mehemea ka panoni, ka whakaū rānei ērā kaupapa i te tuakiri ā-iwi, arā, te pānga ki ā rātou mahi, ā rātou tikanga, ō rātou tirohanga, me ō rātou uara.* | Ka whakamārama i:  - ngā āhuatanga matua o te tuakiri ā-iwi  - ngā kaupapa o te wā ka panoni, ka whakaū rānei, i te tuakiri ā-iwi.  *Hei tauira:*  *Kua tū ki te kauhau hei whakamārama i ngā āhuatanga matua e pā ana ki te tuakiri ā-iwi o te rōpū kua whiriwhiria.*  *Kua whakamārama i ngā pānga o ngā kaupapa o te wā ki te tuakiri ā-iwi, mehemea ka panoni, ka whakaū rānei ērā kaupapa i te tuakiri ā-iwi, arā, te pānga ki ā rātou mahi, ā rātou tikanga, ō rātou tirohanga, me ō rātou uara.* | Ka arotake i ngā pāpātanga o ngā kaupapa o te wā ki te tuakiri ā-iwi.  *Hei tauira:*  *Kua tū ki te kauhau hei arotake i ngā āhuatanga matua e pā ana ki te tuakiri ā-iwi o te rōpū kua whiriwhiria.*  *Kua whakamārama, kua arotake i ngā pānga o ngā kaupapa o te wā ki te tuakiri ā-iwi, mehemea ka panoni, ka whakaū rānei ērā kaupapa i te tuakiri ā-iwi, arā, te pānga ki ā rātou mahi, ā rātou tikanga, ō rātou tirohanga, me ō rātou uara.*  *Kua āta matapaki, kua parahau hoki i ngā hua, me ngā urupare a te rōpū ki aua kaupapa o te wā.* |